তারাফ অভিযান

**তারাফ অভিযান** বা **বনু সালাবা অভিযান** ( আরবি: سرية بني ثعلبة; *সারিয়া বনি সা'লাবা* ) ছিল নবি মুহাম্মাদ কর্তৃক পরিচালিত একটি সামরিক অভিযান, যা হিজরি ষষ্ঠ সনের জমাদিউস সানি মাসে (সেপ্টেম্বর, ৬২৭ খ্রি.) সংঘটিত হয়। অভিযানটি যায়েদ ইবনে হারেসার নেতৃত্বে তারাফ অঞ্চলে বনু সালাবা গোত্রকে লক্ষ্য করে পরিচালিত হয়। তবে এতে কোনো সংঘর্ষ হয়নি; কারণ মুসলমানের আগমনের সংবাদ পেয়ে বনু সালাবার লোকেরা আগেই পালিয়ে যায়। এটি বনু সালাবার দিকে প্রেরিত দ্বিতীয় অভিযান ছিল; প্রথমটি এর দুই মাস আগে সংঘটিত হয়েছিল।

## পটভূমি
তারাফ নামক স্থানটি মরু অঞ্চলের প্রান্তবর্তী একটি এলাকা ছিল, যেখানে কিছু বেদুঈন গোত্র বসবাস করত এবং প্রায়ই তারা বাণিজ্য কাফেলাগুলির ওপর হামলা চালিয়ে তাদের মালামাল লুটপাত করত। তাদের দমন করার উদ্দেশ্যে এই অভিযানটি প্রেরণ করা হয়।

## অভিযান
৬ হিজরি সনের জমাদিউস সানি মাসে নবি মুহাম্মদ সাহাবি যায়েদ ইবনে হারেসাকে একটি ছোট বাহিনীর নেতৃত্ব দিয়ে বনু সালাবা গোত্রের দিকে পাঠান। এ অভিযানে তাঁর সাথে মোট পনের জন সাহাবি ছিল। তাঁদের লক্ষ্যস্থল ছিল প্রত্যন্ত মরু অঞ্চল তারাফ, যেখানে বনু সালাবা গোত্রের কিছু লোক বাণিজ্য কাফেলা লুণ্ঠনের জন্য সংঘবদ্ধ হয়েছিল। যায়েদ বিন হারেসা ও তাঁর সঙ্গীরা সেখানে পৌঁছে দেখেন, গোত্রের লোকজন আগেই এলাকা ছেড়ে পালিয়ে গেছে। কারণ তারা ধারণা করেছিল যে, স্বয়ং নবিই তাদের বিরুদ্ধে এক বিরাট বাহিনী নিয়ে অগ্রসর হচ্ছেন। এই ভয়ে তারা বসতভিটা ও পশুপাল ফেলে নিরাপদ স্থানে সরে পড়ে। ফলে মুসলিম বাহিনী সেখানে কোনো যুদ্ধের সম্মুখীন হয়নি। তবে তারা পরিত্যক্ত অবস্থায় কিছু সম্পদ পায়। বিশেষ করে সেখানে তারা ২০টি উট এবং কিছু ছাগল (বা ভেড়া) লাভ করে। এসব জব্দ করে মুসলিম বাহিনী মদিনায় ফিরে আসে। অন্যদিকে, বানু সা‘লাবার লোকেরা পরে যায়েদের দলকে খুঁজতে বের হলেও তাদের নাগাল পায়নি। মুসলিম বাহিনী দ্রুত ও কৌশলী গতিতে চলায় তারা ধাওয়া করতে সম্পূর্ণ ব্যর্থ হয়। এই অভিযানের মুসলমান যোদ্ধারা নিজেদের পরিচয়ের সংকেত হিসেবে “আমিত, আমিত” ( আরবি: أمت أمت) শব্দটিকে ব্যবহার করতেন। এতে করে তারা রাতের অন্ধকারে শত্রু ও মিত্রের মধ্যে পার্থক্য করতে পারতেন এবং নিজেদের মধ্যে ভুল আক্রমণ ও বিভ্রান্তি এড়ানো যেত। 

প্রসিদ্ধ মুসলিম ইতিহাসবিদ ইমাম যাহাবি এ ঘটনা সম্পর্কে বলেন: “যায়েদ ইবনে হারেসার সামরিক অভিযান তারাফ অঞ্চলে বানু সা‘লাবার উদ্দেশ্যে পরিচালিত হয়। তিনি পনের জন লোক নিয়ে বের হন। তবে তাদের আগমনের কথা শুনে বেদুঈনরা ভয়ে পালিয়ে যায়। তাদের পশুপাল থেকে বিশটি উট লাভ করা হয়। অভিযানে তিনি চার রাত মদিনার বাইরে অবস্থান করেন।

## প্রাথমিক ইসলামি সূত্র
এই ঘটনাটি ইবনে সা‘দ রচিত কিতাব আল-তাবাকাত আল-কাবির গ্রন্থের দ্বিতীয় খণ্ডে উল্লেখ করা হয়েছে।

আল-ওয়াকিদি উসামা ইবনে যায়েদ আল-লাইসির সূত্রে বর্ণনা করেন:আল্লাহর রসুল যায়েদ ইবনে হারিসাকে তারফ অঞ্চলে বানু সা‘লাবা গোত্রের দিকে প্রেরণ করেন। তিনি পনের জন লোক নিয়ে রওনা হন এবং যখন তারা তারাফ এলাকায় পৌঁছান, তখন কিছু উট ও ছাগল (বা ভেড়া) লাভ করেন।বেদুঈনরা ভয়ে আগেই পালিয়ে যায়। তারা আশঙ্কা করেছিল যে স্বয়ং আল্লাহর রসুল তাদের দিকে অগ্রসর হয়েছেন। ফলে তারা মোকাবিলা না করে এলাকা ত্যাগ করে। যায়েদ ইবনে হারেসা সেখান থেকে দ্রুত ফিরে এসে ভোরবেলায় মদিনায় পৌঁছান, সাথে ছিল সেই পশুপাল। অন্যদিকে, গোত্রের লোকেরা তাদের অনুসরণ করার জন্য বের হলেও মুসলিম বাহিনীর নাগাল পায়নি। যায়েদ মোট বিশটি উট নিয়ে ফিরে আসেন। এই অভিযানে কোনো যুদ্ধ সংঘটিত হয়নি। পুরো অভিযানে তিনি চার রাত মদিনার বাইরে অবস্থান করেছিলেন। ইবনে আবি সাবরা আমার কাছে বর্ণনা করেন: তারা দুইটি উট অথবা তার সমপরিমাণ ছাগল লাভ করেন। হিসাব অনুযায়ী, একটি উটের মূল্য ছিল দশটি ছাগলের সমান। এই অভিযানে সাহাবিদের পারস্পরিক পরিচয়ের সংকেত ছিল: “আমিত! আমিত!” 

## আরো দেখুন

* মুহাম্মদের নেতৃত্ব ও শাসনব্যবস্থা
* মুহাম্মাদের সামরিক জীবন
* মুহাম্মাদের নেতৃত্বে যুদ্ধের তালিকা

## তথ্যসূত্র

বিষয়শ্রেণী:মুহাম্মাদ কর্তৃক নির্দেশিত অভিযান
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:৭ম শতাব্দীতে ইসলাম
বিষয়শ্রেণী:ইসলামের ইতিহাস